**X. CONSUMUL ŞI MEDIUL ÎNCONJURĂTOR**

**X.1. Tendinţe în consum**

***X.1.1. Alimente şi băuturi***

Nu există la nivelul judeţului Suceava date statistice referitoare la consumul de alimente şi băuturi. În tabelul de mai jos, sunt prezentate date statistice la nivel naţional.

Tabelul X.1.1.1 Consumul mediu anual pe locuitor, la nivel naţional, la principalele produse alimentare și băuturi (sursa: *site-ul Institutului Național de Statistică*)

|  |  |  |
| --- | --- | --- |
| **Principalele produse alimentare și băuturi** | **Unități de măsură** | **Ani** |
| **2012** | **2013** | **2014** | **2015** | **2016** |
| Cereale și produse din cereale în echivalent boabe | kg | 208,5 | 218,1 | 207,0 | 211,2 | 208,4 |
| Cereale și produse din cereale în echivalent făină | kg | 157 | 164,6 | 156,5 | 159,8 | 157,6 |
| Grâu, secară în echivalent făină | kg | 125,3 | 128,8 | 120,3 | 122,6 | 122,2 |
| Cartofi | kg | 104,7 | 103 | 100,8 | 98,3 | 95,5 |
| Leguminoase boabe | kg | 3,5 | 3,3 | 3,1 | 3,2 | 2,1 |
| Legume și produse din legume în echivalent legume proaspete | kg | 151,4 | 152,0 | 158,0 | 158,5 | 155,9 |
| Fructe și produse din fructe în echivalent fructe proaspete | kg | 71,1 | 73,7 | 80,2 | 87,8 | 96,0 |
| Zahăr și produse din zahăr în echivalent zahăr (inclusiv miere) | kg | 22,0 | 21,1 | 21,1 | 25,6 | 25,5 |
| Carne și produse din carne în echivalent carne proaspătă | kg | 55,3 | 54,4 | 57,8 | 63,4 | 65,5 |
| Lapte și produse din lapte în echivalent lapte 3,5% grăsime (exclusiv unt) | kg | 241,1 | 244,5 | 251,5 | 250,7 | 253,7 |
| Lapte și produse din lapte în echivalent lapte 3,5% grăsime (exclusiv unt) | Litri | 234,1 | 237,4 | 244,2 | 243,4 | 246,3 |
| Ouă | Bucăţi | 245 | 247 | 246 | 262 | 267 |
| Pește și produse din pește în echivalent pește proaspăt | Kg | 4,2 | 4,3 | 4,9 | 5,5 | 5,9 |
| Vin și produse din vin | Litri | 21,1 | 21,7 | 22,6 | 18,6 | 18 |
| Bere | Litri | 90,2 | 86,8 | 82,1 | 88,3 | 88,9 |
| Băuturi alcoolice distilate (alcool 100%) | Litri alcool pur (100%) | 1,1 | 1,2 | 1,2 | 1,3 | 1,5 |
| Băuturi nealcoolice | litri | 150,8 | 154,4 | 153,5 | 179,3 | 188,6 |
| Consum total de alcool (alcool 100%) | litri alcool pur (100%) | 8,1 | 8,1 | 8,0 | 7,9 | 8,1 |

*Notă: datele pentru anul 2017 nu au fost disponibile la momentul întocmirii prezentului raport.*

 Datele statistice din tabelul X.1.1.1. arată că, la nivel naţional, în perioada 2012-2016 au fost înregistrate creşteri graduale la consumul de cereale, cartofi, leguminoase boabe, ouă, bere lapte, vin, legume şi fructe proaspete.

***X.1.2. Locuinţe***

 Numărul mediu de persoane pe o locuinţă reprezintă populaţia totală, din perioada de referinţă, raportată la numărul total de locuinţe, înregistrate pe teritoriul unui judeţ.

Tabelul X.1.2.1. Număr de locuinţe şi persoane în 2013-2017

*(sursa: site-ul Institutului Național de Statistică)*

|  |  |  |  |  |  |
| --- | --- | --- | --- | --- | --- |
|  | **2013** | **2014** | **2015** | **2016** | **2017** |
| Locuinte - jud. Suceava | 264.159 | 266.145 | 267.425 | 269.044 | 270.545 |
| Locuinte urban | 113.763 | 114.536 | 114.967 | 115.440 | 115.907 |
| Locuinte rural | 150.396 | 151.609 | 152.458 | 153.604 | 154.638 |
| Persoane jud. Suceava | 741.314 | 743.744 | 744.854 | 748.150 | 753.707 |
| Persoane urban  | 324.039 | 324.860 | 324.855 | 326.145 | 330.653 |
| Persoane rural  | 417.275 | 418.884 | 419.999 | 422.005 | 423.054 |

Fig. X.1.2.1. Evoluţia numărului mediu de persoane pe o locuinţă

în perioada 2013-2017, în județul Suceava

*\* Valori calculate de APM Suceava din datele prezentate în tabelul X.1.2.1*

Din fig. X.1.2.1 se poate constata că, în perioada 2013-2017, atât la nivel de judeţ, cât şi la nivel urban şi rural, numărul de persoane per locuinţă este relativ constant.

Analiza datelor prezentate arată că gradul de urbanizare la nivelul judeţului Suceava este, la nivelul anului 2017, de cca. 43%.

**X.2. Factori care influenţează consumul**

 Printre cei mai importanți factori care influențează consumul, se numără: factorii demografici, factorii sociali și cei psihologici, veniturile și prețurile, comerțul, globalizarea, tehnologiile, furnizarea de bunuri și servicii, cât și modul în care acestea sunt comercializate.

 De asemenea, mai au influență asupra consumului informațiile cu privire la produse și servicii, politici, locuințe și infrastructură.

 Pentru limitarea, pe cât posibil, a efectelor negative ale presiunilor și a impactului asupra mediului, provenite din consum, este necesară o înțelegere mai bună a factorilor care influențează consumul.

 Și în epoca modernă factorii economici au un rol important, deoarece la nivel macroeconomic, ei caracterizează capacitatea de cumpărare de care dispune societatea la un moment dat, constituind la formarea comportamentului consumatorului. La nivel microeconomic, venitul consumatorului este factorul esențial, care prin formă, mărime, dinamică, distribuție în timp, și destinație constituie premisa materială a comportamentului consumatorului dar și principala restricție care se impune acestuia.

 Conform Organizației pentru Cooperare și Dezvoltare Economică ”cel mai important factor economic care influențează modelele de consum este nivelul venitului disponibil pe gospodărie”.

 Integrarea obiectivelor dezvoltării durabile în centrul activităților economice presupune inclusiv, modificarea modelelor de producție și consum. Astfel de schimbări pot fi făcute prin reglementări, fiscalitate, decizii juridice, solicitări din partea publicului etc.

 Consumul mai este influenţat de către numărul populaţiei, ponderea acesteia pe grupe de vârstă, numărul de persoane pe gospodărie și spațiul de locuit disponibil per persoană.

 Întotdeauna prețurile vor avea efect direct asupra consumului, alături de scăderea numărului populației, îmbătrânirea populației din țările dezvoltate, reducerea materiilor prime, accesul la internet și dezvoltarea tehnologiei.

 Printre efectele acestor factori întâlnim: creșterea vârstei de pensionare, încurajarea oamenilor de a-și face sisteme de pensie alternative, consumul responsabil și cu atenție mai mare la ceea ce consumă[[1]](#footnote-1).

 Conform datelor Direcţiei Judeţene de Statistică Suceava, în 1990, erau în jud. Suceava 703.490 locuitori, din care aproximativ 26,7% persoane de peste 50 de ani. În anul 2000, judeţul Suceava avea 716.301 locuitori, din care în jur de 27,3% aveau peste 50 de ani, iar în anul 2010 aceste cifre erau de 736.921 locuitori, din care 30% seniori.

 La nivelul anului 2017 în jud. Suceava sunt 753.707 locuitori din care 55% peste 50 de ani.

 Conform prognozei estimată de MDRT, la nivel național, până în anul 2050, se va înregistra o scădere a populației ce se va datora menținerii unui deficit al nașterilor în raport cu numărul deceselor, la care se va adăuga soldul cumulat al migrației interne și externe.

 Această tendință de îmbătrânire a populației va duce la apariția unor noi segmente de piață sau la apariția de noi produse dedicate persoanelor peste 50 de ani, pe lângă cele clasice dedicate acestora. Tehnologia și inovarea au schimbat modul nostru de viață în mod semnificativ, prin apariția alimentelor semipreparate, aparatelor de uz casnic multiple și tehnologiilor de comunicare și informare moderne.

1. Raport anual privind starea mediului în România, anul 2016 [↑](#footnote-ref-1)